<classify> BAADA ya Rais John Magufuli kuingilia kati tukio la mfanyabiashara maarufu, Mohammed Dewji Mo, kutekwa na watekaji wake kutofi kishwa mahakamani, imeelezwa kuwa suala hilo sasa linashughulikiwa na Mkuu wa Jeshi la Polisi IGP, Simon Sirro.Akizungumza na gazeti hili jana, Kamanda la Polisi Kanda Maalumu ya Dar es Salaam, Lazaro Mambosasa alisema kuwa hawezi kuzungumzia suala hilo kwa sasa liko chini ya IGP. Baada ya maelekezo ya Rais jana, mimi siwezi kuzungumzia tena linakua chini ya IGP moja kwa moja mtafuteni yeye, alisema Kamanda Mambosasa.Alipopigiwa simu IGP Sirro alisema kuwa hawezi kuzungumza yuko kwenye kikao, gazeti hili liliendelea kumpigia lakini hakupokea tena. Mo alitekwa Oktoba 11 mwaka jana saa 11 alfajiri Hoteli ya Colosseum iliyopo barabara ya Haile Selassie, Oysterbay jijini Dar es Salaam ambako alikwenda kufanya mazoezi na akapatikana Oktoba 20 nje ya viwanja vya Gymkhana.Juzi baada ya kuwaapisha mawaziri wapya wa katiba na sheria, Balozi Agustine Mahiga na wa Mambo ya Nje ya Ushirikiano wa Afrika Mashariki, Profesa Palamagamba Kabudi, Rais Magufuli amesema ana imani kubwa na jeshi la polisi lakini kuna dosari zinazopaswa kufanyiwa kazi huku akitolea mfano wa tukio la kutekwa kwa mfanyabiashara huyo.Alisema Watanzania wanajua kuchambua mambo na lilipotokea tukio hilo zilikuja habari nyingi kwamba waliohusika na utekaji ni wazungu wa aina fulani lakini suala hilo lilipomalizika liliacha maswali mengi zaidi.Mtu aliyetekwa alikutwa Gymkhana usiku lakini watu wanajiuliza aliendaje pale, lakini alipowekwa pale na bunduki zikaachwa pale, unajiuliza huyu mtekaji aliamua kuziacha je angekutana na polisi wanaotafuta njiani? Amehoji Magufuli.Na kwamba baada ya siku chache ilioneshwa nyumba alimokuwa ametekwa na aliyekuwa anawabeba wale watekaji na watanzania wakisubiri wakiamini vielelezo vimepatikana. Alisema jambo hilo linaacha maswali mengi ambayo hayana majibu, watu walitaka kuona huyo mmiliki wa nyumba angalau akajibu mashitaka.  <topic>: KITAIFA 